16-årig pige er blevet dømt for at dele børneporno, efter hun delte nøgenbilleder af en jævnaldrende pige for at hævne sig.

Politiet oplever i disse år et stigende antal anmeldelser om såkaldt "hævnporno", hvor unge deler nøgenbilleder af andre uden samtykke.

Ifølge politiet er gerningsmændene oftest drenge og unge mænd, men i en sag fra Helsingør er en 16-årig pige i denne uge blevet dømt for deling af børneporno, efter hun havde delt nøgenbilleder af en jævnaldrende pige på Facebook. Det skriver Frederiksborg Amts Avis.

Det skete tilbage i marts 2015, hvor den 16-årige lagde billederne af den anden pige ud på sin egen Facebook-profil sammen med pigens navn. Billederne blev dog hurtigt fjernet igen.

Ifølge den 16-årige var baggrunden en ”pigeting”, og at den anden pige angiveligt havde talt grimt om hende.

Retten i Helsingør takserede dog pigens handling som en overtrædelse af loven om blufærdighedskrænkelse og børneporno på grund af offerets unge alder.

Idømt straf og behandling

Ved en tilståelsessag blev hun onsdag idømt en straf på et år og fire måneders fængsel for billeddelingen samt flere tilfælde af vold og røveri.

Af straffen skal fire måneder afsones på en lukket institution, mens resten blev afsagt som en betinget straf. Det blev desuden pålagt, at pigen deltager i kurser i vredeshåndtering og misbrugssamtaler.

I straffen indgik også en betinget dom for røveri på seks måneders fængsel fra maj 2016 fra Retten i Roskilde.

Den 16-årige pige har haft en omtumlet barndom og bor i dag på en åben døgninstitution i København.

Vold og knivrøveri mod flere piger

Blandt de andre forhold, som pigen blev dømt for, var flere alvorlige sager.

I 2015 slog hun en anden jævnaldrende pige fire-fem gange i ansigtet i en park i Helsingør, hvor offeret var blevet lokket til at mødes under påskud af, at der var en anden, som ville mødes med hende.

Samme år begik den 16-årige sammen med en jævnaldrende pige et røveri mod en tredje pige i Horneby. Sammen lokkede de offeret ind på en mørk sti ved en skov, og bevæbnet med en urtekniv truede den 16-årige hende til at udlevere sin iPhone.

Derudover blev den 16-årige blev hun dømt for grov vold, efter hun i august i år kom op at slås med en jævnaldrende pige i Helsingør og endte med at kaste to flasker mod sit offer, hvoraf den ene ramte pigen i hovedet.